Janaq Kilica

Janaq Kilica (16 maj 1921-5 mars 1944) ishte dëshmori i LANÇ-it dhe mësues. Ai lindi në lagjen “Kishë” të qytetit të Fierit nga një familje e thjeshtë.

Historia
Familja e tij përbëhej nga prindërit, tre djem dhe dy vajza. Me një rrogë të vogël e kushte të vështira rritje, babai e dërgoi për të vazhduar studimet e mesme në gjimnazin e Tiranës. Ai ishte nxënës i shkëlqyer në gjimnaz. Duke qënë prej natyre i gjallë e i shkathët, i dashur me shokët dhe të afërmit, atë e gjeje kudo. Ai ishte i pranishëm në çdo aktivitet antifashist.                                                

Okupacioni fashist e gjeti në gjimnaz, në Tiranë. Këtu u njoh dhe u lidh me shokë komunistë dhe ishte nga të parët nxënës që u pranuan në organizatën e Rinisë Komuniste.                                                                                                                                                                                                                 

Ka marrë pjesë në Organizatën e Rinisë Komuniste të qytetit Fier, që nga 16 prilli i vitit 1942, si përgjegjës i aktivit të rinisë të lagjeve të qytetit.                                                                   

Në vitin 1942 me urdhër të Partisë shkoi të punojë për mobilizimin e rinisë në qytetin e Elbasanit. Këtu ai filloi detyrën me devocion e vrull të vërtetë revolucionar, por edhe prej një njeriu të thjeshtë të popullit. Që në takimin e parë me të rinjtë e të rejat e qytetit, ai bëhej i dashur me ta dhe fitonte respektin për thjeshtësinë dhe fjalën e tij prej komunisti të vendosur.                                               

Janaq Kilica merrte pjesë në çdo mbledhje, drejtonte vetë shumë aktive dhe grupe të rinisë, ku fliste me zjarr dhe fjala e tij ishte bindëse. Si ilegal ku do të kalonte, qoftë edhe një natë të vetme, bëhej si pjesëtar i përhershëm i familjes. Ai merrte pjesë në aksionet që kryheshin nga njësitet guerrile të qytetit. Me punën dhe kontributin që dha në organizatën e rinisë, u zgjodh sekretar politik i saj dhe anëtar i Komitetit Qarkor të Rinisë të Elbasanit. Si i ri komunist dhe i dalluar në punë e aksione, ai pranohet anëtar i partisë komuniste në muajt e parë të vitit 1943.         

Në kohën kur krijohet dhe pajiset me mjetet e nevojshme, të rrëmbyera nga armiku prej njësitit guerril, baza teknike e shtypit të rinisë, pjesëmarrës ishte edhe Janaq Kilica. Muajt qershor-tetor 1943 kanë qënë për të muajt e një veprimtarie tepër aktive e të palodhur, punë shumë e madhe dhe e dendur. Ai përgatiste dhe niste nëpër fshatra të rinjtë, që të punonin me të rinjtë fshatarë për t’i ngritur ata në luftë kundër fashizmit.

Gjatë Operacionit të Dimrit 1943-1944, ndonëse ilegal, herë i maskuar dhe herë jo, herë si punëtor e herë si zanatçi, ai kalonte përmes gjermanëve dhe ballistëve nëpër oborre, kopshte  e rrugë, herë nga njëra anë e herë nga tjetra. Janaqi ose “Pali” bënte takim me shokët, jepte udhëzime, merrte informata. Armiqtë e ndiqnin këmba-këmbës, por populli e mbronte dhe e ruante.                                           

Një natë me bashkëpunëtorin dhe shokun e tij të ngushtë, Sul Misiri, u diktuan dhe u ndoqën nga spiunët. U rrethuan dhe kur deshën të çanin rrethimin, u zunë në befasi.   

Me gjithë torturat e mëdha, që iu bënë, armiku nuk mori asnjë përgjigje veç fjalës: ”Jo”.                                               

Të egërsuar pa masë, natën e 5 marsit 1944 armiqtë i lidhën të dy komunistët në një shtyllë elektrike dhe i qëlluan nga prapa me breshëri automatiku e mitralozi. Por krismat e armëve armike u mbuluan nga thirrjet e luftëtarëve të lirisë:                                                                                                     



Është shpallur Dëshmor i Atdheut me vendim të Komitetit Ekzekutiv të kp. Rrethit Fier me nr. 204/17, datë 16.5.1946                                                                                                                                                Ka fituar Statusin e Dëshmorit të Atdheut me vendim të KQS nr.13, datë 2.9.2003.  

Eshtrat e tij ndodhen në varrezat e dëshmorëve të Rrethit Fier.
 Referime 

Kategoria:Biografi shqiptare